กรมควบคุมโรค เตือนประชาชนช่วงหน้าร้อนควรระมัดระวังและป้องกันตนเองจากโรคไข้เลือดออก
กรมควบคุมโรค เตือนประชาชนช่วงหน้าร้อนควรระมัดระวังและป้องกันตนเองจากโรคไข้เลือดออก นายแพทย์อัษฎางค์ รวยอาจิณ รองอธิบดีและโฆษกกรมควบคุมโรค กล่าวว่า ในปีนี้กรมควบคุมโรค ได้คาดการณ์ว่าจะมีรายงานผู้ป่วยโรคไข้เลือดออกเป็นกลุ่มก้อนอย่างต่อเนื่อง จึงออกประกาศกรมควบคุมโรค เรื่อง การป้องกันโรคและภัยสุขภาพที่เกิดในช่วงฤดูร้อนของประเทศไทย พ.ศ. 2562 เมื่อวันที่ 6 มีนาคม 2562 ที่ผ่านมา ซึ่งโรคไข้เลือดออกก็เป็นอีกหนึ่งโรคที่ต้องเฝ้าระวังตามประกาศฯ ฉบับนี้ เพื่อให้หน่วยงานทุกภาคส่วนร่วมดำเนินการป้องกันและควบคุมโรคอย่างต่อเนื่อง รวมทั้งให้ประชาชนระมัดระวังและป้องกันตนเองจากโรคดังกล่าวอย่างต่อเนื่อง แม้ในช่วงนี้จะอยู่ในช่วงหน้าร้อนก็ตาม แต่เนื่องจากสภาพอากาศที่ร้อนอบอ้าว อาจทำให้ในบางพื้นที่เกิดฝนตกได้ ทำให้มีน้ำขังตามภาชนะต่างๆ เป็นแหล่งเพาะพันธุ์ของยุงลาย ที่เป็นสาเหตุของโรคไข้เลือดออก จากข้อมูลสำนักระบาดวิทยา พบว่าในปีนี้ ตั้งแต่วันที่ 1 มกราคม – 4 มีนาคม 2562 มีผู้ป่วยโรคไข้เลือดออกแล้ว 9,044 ราย เสียชีวิต 7 ราย ซึ่งปีนี้มีจำนวนผู้ป่วยมากกว่าปีที่แล้วในช่วงเวลาเดียวกันเกือบ 5,000 ราย ผู้ป่วยส่วนใหญ่อยู่ในกลุ่มอายุ 15-24 ปี รองลงมาคือ   10-14 ปี           ทั้งนี้  ขอให้ประชาชนยึดหลัก 3 เก็บ ป้องกัน 3 โรค คือ เก็บบ้าน ให้สะอาด โปร่ง โล่ง ไม่ให้มีมุมอับทึบ เป็นที่เกาะพักของยุง ,เก็บขยะ เศษภาชนะรอบบ้าน โดยทำต่อเนื่องสัปดาห์ละครั้ง ไม่ให้เป็นแหล่งเพาะพันธุ์ยุง และ เก็บน้ำ สำรวจภาชนะใส่น้ำ ต้องปิดฝาให้มิดชิดหรือปล่อยปลากินลูกน้ำ ป้องกันยุงลายไปวางไข่ เพื่อป้องกัน 3 โรค คือ โรคไข้เลือดออก โรคติดเชื้อไวรัสซิกา และโรคไข้ปวดข้อยุงลาย